بالی وڈ اداکار سونو سود کے خلاف مقدمہ درج
بریہن ممبئی میونسپل کارپوریشن نے سونو سود پر الزام عائد کیا ہے کہ انہوں نے اجازت کے بغیر اپنی رہائشی عمارت کو ہوٹل میں تبدیل کر دیا ہے۔ یہ عمارت ممبئی کے سیاحتی مقام جوہو میں واقع ہے۔
ویب ڈیسک — نئے سال کے آغاز پر ہی اُن کے خلاف ممبئی میں ایک مقدمہ درج کرا دیا گیا ہے جس نے سونو سود کی مشکلات میں اضافہ کر دیا ہے۔ اداکار کے خلاف بریہن ممبئی میونسپل کارپوریشن (بی ایم سی) نے تھانے میں شکایت دائر کی ہے۔ بھارتی نیوز ایجنسی 'اے این آئی' کے مطابق بی ایم سی کا کہنا ہے کہ سونو سود نے ادارے سے اجازت لیے بغیر اپنی رہائشی عمارت کو ہوٹل میں تبدیل کیا ہے۔ سونو کی چھ منزلہ عمارت ممبئی کے سیاحتی مقام جوہو میں واقع ہے۔ اداکار نے متعلقہ ادارے سے اجازت لیے بغیر اپنی ذاتی ملکیت کو ہوٹل میں تبدیل کرنے کے الزامات کی تردید کی ہے۔ انہوں نے دعویٰ کیا ہے کہ متعلقہ ادارے سے باقاعدہ اجازت کے بعد عمارت کو ہوٹل میں تبدیل کیا گیا ہے جب کہ وہ مہاراشٹر کوسٹل زون مینیجمنٹ اتھارٹی سے بھی کلیئرنس کے منتظر تھے۔ پولیس شکایت پر اپنے ردِ عمل میں سونو سود کا کہنا ہے کہ وہ قانون کی پاسداری پر یقین رکھتے ہیں۔ اُن کی ایک درخواست مہاراشٹر کوسٹل زون مینیجمنٹ اتھارٹی کے سامنے زیرِ غور ہے اور کرونا وائرس کی وجہ سے اُنہیں اب تک اجازت نہیں ملی۔ سونو کا کہنا ہے کہ اگر متعلقہ ادارے سے اُنہیں اجازت نہ ملی تو وہ اپنے ہوٹل کو دوبارہ رہائشی عمارت میں تبدیل کر دیں گے۔ بالی وڈ اداکار کا مزید کہنا تھا کہ وہ بی ایم سی کی جانب سے دائر کردہ کیس کے خلاف ممبئی ہائی کورٹ سے رجوع کریں گے۔